«Благими намерениями вымощена дорога в ад» диэн өс хоһооно ордук оҕо иитиитигэр суолталаах. Саха дьонугар оҕону хайдах иитэр уонна үөрэтэр туһунан олус таба этии. Ол этии «Атаах оҕо» диэн этэ. Урукку социализм кэмэ саҥа туругуран эрдэҕинэ дьадаҥы дьон өйдөрүгэр былыргы баай дьон оҕолоро атаах буола иитиллэллэрин туһунан өйдөбүл баара. Былыргы элбэх кэпсээннэр атаах буола иитиллибит баай дьон оҕолоро олохторун ситэ олорбокко быстах суолга киирэн биэрэллэрин арыйаллара. Сэбиэскэй былаас улаханнык көмөлөһөн кэлин дьон үксүлэрин олохторо лаппа көнөн аны бэйэлэрэ оҕолорун атаах гына иитэр кыахтаммыттара. Ол иһин атаах оҕо туһунан өйдөбүл үгүс дьон өйүттэн сүппүтэ. Оҕону атаах гына иитии эмиэ үтүө санааттан, аҥардастыы үчүгэйи эрэ баҕарыыттан оҥоруллар. Оҕобор үчүгэй эрэ буоллун диэн төрөппүттэр кыһаналларыттан атаах оҕолор буола улаатан тахсаллар. Атаах буола иитиллибит киһи өйө-санаата түктэри буолан тахсарын саха кырдьаҕастара билигин да билэллэр.